## Pravilnik o opskrbi prijevoznih sredstava u međunarodnom prometu

### NN 63/1992 (7.10.1992.), Pravilnik o opskrbi prijevoznih sredstava u međunarodnom prometu

# MINISTARSTVO FINANCIJA

Na temelju članka 303. Carinskog zakona ("Narodne novine",
br. 53A/91, 33/92, 40/92 i 61/92), ministar financija propisuje

## PRAVILNIK

### o opskrbi prijevoznih sredstava u međunarodnom prometu

Opskrba brodova

Članak 1.

Inozemni brodovi, inozemne jahte i čamci namijenjeni sportu ili rekreaciji
koji imaju odobrenje za krstarenje i zadržavanje u obalnom moru, odnosno
rijekama i jezerima, a nalaze se u domaćim lukama i pristaništima, inozemni
plovni objekti na popravku u domaćim brodogradilištima, domaći brodovi
koji prometuju na inozemnim relacijama i brodovi izgrađeni u domaćim brodogradilištlma
za potrebe inozemnog naručioca i prilikom isplovljenja iz brodogradilišta,
luke, pristaništa, odnosno carinskog područja Republike Hrvatske, mogu
se pod carinskim nadzorom opskrbljivati živežnim namirnicama i drugim potrebnim
proizvodima iz konsignacijskih skladišta, specijaliziranih skladišta i
slobodnih zona.

Opskrba se može izvršiti u luci, odnosno pristaništu iz kojeg plovni
objekt iz stavka 1. ovog članka napušta carinsko područje Republike Hrvatske.
Opskrba se možeobaviti i u drugoj luci ili pristaništu pod uvjetom da se
roba smjesti pod carinski nadzor u prostorije na plovnom objektu na koji
ovlaštena carinarnica stavlja carinska obilježja koja se ne smiju povrijediti
dok plovni objekt ne napusti carinsko područje Republike Hrvatske.

Ne smatra se opskrbom, u smislu odredaba stavka 1. ovog članka, upućivanje
na brod, jahtu, jedrilicu ili drugi plovni objekt dijelova opreme, brodskog
inventara, rezervnih dijelova i drugih proizvoda neophodnih za popravak
ili redovito održavanje.

Roba za opskrbu brodova, stranih jahti i čamaca namijenjenih sportu
ili rekreaciji može se iz konsignacijskog skladišta prethodno uputiti u
specijalizirano skladište u luci, odnosno pristaništu otvorenom za međunarodni
promet, ili u marini i nautičkom centru u kojima je organizirana carinska
kontrola.

Pri upućivanju robe iz specijaliziranog skladišta na brod, stranu jahtu
i čamac namijenjen sportu ili rekreaciji ovlaštena carinarnica vrši carinski
nadzor na temelju izlaznog lista, s tim što ovjerava sve primjerke i dva
primjerka zadržava, a jedan predaje posjedniku skladišta radi razduženja
evidencije. Ostale primjerke koji prate robu do broda, strane jahte i čamce
ovjerava carinarnica u luci, odnosno pristaništu otvorenom za međunarodni
promet, ili u marini i nautičkom centru u kojima je organizirana carinska
kontrola, s tim što jedan primjerak predaje zapovjedniku broda, strane
jahte ili čamaca, odnosno ovlaštenom članu posade, dva primjerka poduzeću
koje vrši opskrbu, a jedan primjerak vraća, kao potvrdu primitka robe,
carinarnici koja je robu uputila.

Članak 2.

Roba za opskrbu brodova, stranih jahti i čamaca namijenjenih sportu
ili rekreaciji upućuje se iz konsignacijskog skladišta ili slobodne zone
na temelju izlaznog lista.

Carinarnica može poduzeti i druge mjere carinskog nadzora nad robom
koja se upućuje radi opskrbe brodova, stranih jahti i čamaca namijenjenih
sportu ili rekreaciji.

Članak 3.

Prodaja domaće robe radi opskrbe domaćih i stranih brodova koji saobraćaju
na inozemnim relacijama, stranih jahti i čamaca nsmijenjenih sportu ili
rekreaciji, vrši se u skladu sa propisima o izvozu robe.

Upućivanje domaće robe iz specijaliziranog skladišta radi opskrbe brodova,
stranih jahti i čamaca namijenjenih sportu ili rekreaciji, vrši se na temelju
računa, odnosno izdatnice koju je ovjerila carinarnica.

Prilikom prodaje domaće robe radi opskrbe brodova, stranih jahti i čamaca
namijenjenih sportu ili rekreaciji postupa se kao i prilikom izvoza robe,
ako poduzeće registrirano za opskrbu prijevoznih sredstava u međunarodnom
prometu podnese izvoznu carinsku deklaraciju.

Izvozna carinska deklaracija se podnosi najkasnije do 15. u mjesecu
za robu prodanu u prethodnom mjesecu, ili u drugom roku koji odredi carinarnica.
Uz deklaraciju se podnosi odgovarajući broj primjeraka ovjerenih računa,
odnosno izdatnica.

Članak 4.

Domaći i strani brodovi koji prometuju na inozemnim relacijama, mogu
se opskrbljivati živežnim namirnicama, cigaretama, pićem, tehničkom robom
i drugim proizvodima namijenjenim brodu, posadi i putnicima u količinama
potrebnim za popunjavanje brodskih zaliha.

Do sastavljanja manifesta, roba iz stavka 1. ovog članka stavlja se
pod carinski nadzor u smislu članka 122. stavak 4. Carinskog zakona.

Utovar robe u brod radi prijevoza u međunarodnom prometu ne smatra se
opskrbom u smislu članka 1. ovog pravilnika. Podaci o cigaretama, žestokim
alkoholnim pićima i drugim proizvodima koji se smatraju monopolskim a prevoze
se brodom. moraju se, u smislu članka 278. Carinskog zakona, upisati u
manifest.

Iznimno od odredbe stavka 1. ovog članka, domaći brodovi koji prometuju
na redovitim linijama u međunarodnom prometu na Jadranskom moru mogu se
opskrbiti cigaretama ili drugim duhanskim prerađevinama i žestokim alkoholnim
pićima samo u količinama koje su neophodne s obzirom na broj članova posade,
odnosno dužine putovanja.

Brod iz stavka 4. ovog članka može se opskrbiti cigaretama najviše do
200 komada ili drugim duhanskim prerađevinama u odgovarajućoj kolićini
i žestokim alkoholnim pićem do jedne litre, po članu posade.

Ako se brod iz stavka 4. ovog članka zadržava izvan carinskog područja
Republike Hrvatske duže od 24 sata, pored količine iz stavka 5. ovog članka
brod se može snabdjeti još i cigaretama do 40 komada ili drugim duhanskim
prerađevinama u odgovarajućoj količini i žestokim alkoholnim pićem do pola
litre po članu posade - za svaki dan zadržavanja izvan carinskog područja
Republike Hrvatske.

Brodovi iz stavka 1. ovog članka mogu se opskrbiti inozemnom i domaćom
robom radi prodaje putnicima izvan carinskog područja Republike Hrvatske,
s tim što poduzeće registrirano za opskrbu brodova inozemnu robu upućuje
na brod na temelju izlaznog lista i domaću robu na temelju računa, odnosno
izdatnice. Po završetku plovidbe na međunarodnoj liniji zapovjednik broda
ili ovlašteni član posade zaključuje izlazni list i račun, odnosno izdatnicu
za prodanu robu, s tim što se neprodata roba na temelju brodske izdatnice
vraća u konsignacijsko skladište, odnosno specijalizirano skladište iz
kojeg je upućena na brod.

Carinarnica može poduzeti i druge mjere carinskog nadzora nad robom
koja se upućuje radi opskrbe brodova koji prometuju na inozemnim relacijama.

Članak 5.

Strane jahte i čamci namijenjeni sportu ili rekreaciji iz članka 1.
ovog pravilnika, koji uplovljavaju u obalno more Hrvatske i rijeke otvorene
za međunarodni promet, mogu se jedanput opskrbiti cigaretama do 200 komada
ili drugim duhanskim prerađevinama u odgovarajućoj količini i žestokim
alkoholnim pićem do pola litre. po članu posade i ukrcanom putniku, te
za svaki dan zadržavanja u carinskom području Republike Hrvatske - još
i cigaretama do 40 komada ili drugim duhanskim prerađevinama u odgovarajućoj
količini i do pola litre žestokog alkoholnog pića, po članu posade i ukrcanom
putniku. Dnevna opskrba cigaretama ili drugim duhanskim prerađevinama i
žestokim alkoholnim pićem može se vršiti i unaprijed. ali najviše za 21
dan.

Strane jahte i čamci namijenjeni sportu ili rekreaciji mogu se u luci
iz koje napuštaju Hrvatsku jedanput opskrbiti cigaretama do 400 komada
ili drugim duhanskim prerađevinama u odgovarajućoj količini i žestokim
alkoholnim pićem do jedne litre - po članu posade i ukrcanom putniku.

Ovisno o karakteristikama strane jahte i drugim okolnostima, carinarnica
može dopustiti opskrbu i većim količinama od propisanih u stavku 2. ovog
članka, te o tome staviti zabilješku u odobrenje za krstarenje i zadržavanje.

Opskrba živežnim namirnicama i ostalim proizvodima nije ograničena.

Članak 6.

Domaći i strani brodovi koji saobraćaju u međunarodnom riječnom prometu
mogu se opskrbiti živežnim namirnicama, Cigaretama, pićem, tehničkom robom
i drugim proizvodima namijenjenim brodu, posadi i putnicima u količinama
koje su potrebne za popunjavanje brodskih zaliha.

Podaci o cigaretama, drugim duhanskim prerađevinama i žestokom alkoholnom
piću kojima je brod opskrbljen upisuju se u knjigu provijanta.

Domaći i strani putnički brodovi koji su u malograničnom prometu, koji
se u inozemstvu ne zadržvaju duže od 24 sata, ne mogu se opskrbiti cigaretama
i žestokim alkoholnim pićem.

Zalihe robe koje prelaze potrebe potrošnje na brodu do slijedećeg pristaništa
u koje brod pristaje, odnosno do izlaska broda iz carinskpg područja Republike
Hrvatske, moraju se smjestiti u prostorije ili prostore na brodu na koje
carinarnica stavlja carinska obilježja.

Carinska obilježja se mogu skinuti samo u nazočnosti carinskog djelatnika,
odnosno po izlasku broda iz carinskog područja Republike Hrvatske.

Opskrbom domaćeg putničkog broda smatra se kupovina i smještaj robe
iz stavka 1. ovog članka na brodu radi prodaje putnicima i članovima posade
za vrijeme plovidbe broda izvan carinskog područja Republike Hrvatske.

Članak 7.

Domaći i strani teretni brodovi koji su u međunarodnom riječnom prometu
mogu se opskrbiti živežnim namirnicama i drugim proizvodima namijenjenim
brodu i posadi u količinama koje su potrebne za popunjavanje brodskih zaliha.

Brodovi iz stavka 1. ovog članka mogu se opskrbiti cigaretama i drugim
duhanskim prerađevinama i žestokim alkoholnim pićem samo u količinama koje
su neophodne i ovise o broju članova posade i duljine putovanja. Brod se
može opskrbiti cigaretama do 200 komada ili drugim duhanskim prerađevinama
u odgovarajućoj količini i žestokim alkoholnim pićem do pola litre, po
članu posade - za svaki dan zadržavanja u carinskom području Republike
Hrvatske.

Iz pristaništa iz koga napuštaju Republiku Hrvatsku, brodovi se mogu
opskrbiti cigaretama ili drugim duhanskim prerađevinama i žestokim alkoholnim
pićem u količinama koje su potrebne za popunjavanje brodskih zaliha.

Podaci o cigaretama ili drugim duhanskim prerađevinama i žestokom alkoholnom
piću kojima je brod opskrbljen, upisuju se u knjigu provijanta.

Zalihe robe koje prelaze potrebe potrošnje na brodu do slijedećeg pristaništa
u kome brod pristaje, odnosno do izlaska broda iz carinskog područja Republike
Hrvatske, moraju se smjestiti u prostorije na brodu na koje carinarnica
stavlja carinska obilježja.

Članak 8.

Za vrijeme zadržavanja u pristaništu radi utovara, odnosno istovara
robe ili u brodogradilištu radi remonta broda i dr., carinarnica može odobriti
da se od cigareta ili drugih duhanskih prerađevina i žestokih alkoholnih
pića iz članka 6. stavka 4. i članka 7. stavka 5. ovog pravilnika izuzme
od carinskog nadzora količina koja je potrebna članovima posade najviše
za pet dana.

Članak 9.

Strane jahte i čamci namijenjeni sportu ili rekreaciji iz članka 1.
ovog pravilnika mogu se u pristaništu iz kog napušta Republiku Hrvatsku
jedanput opskrbiti cigaretama do 400 komada ili drugim duhanskim prerađevinama
u odgovarajućoj količini ili žestokim pićem do jedne litre po članu posade
i ukrcanom putniku.

Opskrba živežnim namirnicama i ostalim proizvodima nije ograničena.

Opskrba vagon-restorana, spavaćuih, kušet i službenih kola u međunarodnom
željezničkom prometu

Članak 10.

Zalihe živežnih namirnica, pića i drugih proizvoda koji služe za potrebe
putnika koje se prilikom prelaske carinske crte zateknu u vagon-restoranima,
spavaćim, kušet i službenim kolima međunarodnih vlakova (članak 302. Carinskog
zakona), pratilac željezničkih kola dužan je upisati u popis samo ako je
njihovo pakiranje standardno za prodaju takve vrste robe na malo, ili ako
količine te robe prelaze normalne potrebe potrošnje u vlaku.

Popis se sastavlja u tri primjerka koje ovjerava ulazna carinarnica,
od kojih jedan zadržava, a ostala dva predaje pratiocu odnosnih kola, s
tim da on jedan primjerak predaje izlaznoj carinarnici.

Na robu upisanu u popis iz stavka 1. ovog članka, odnosno na prostore
u kojima je roba smještena, ulazna carinarnica stavlja carinska obilježja.

Carinska obilježja se mogu skinuti tek po izlasku vlaka iz carinskog
područja Republike Hrvatske.

Članak 11.

Opskrbu željezničkih kola, iz članka 10. ovog pravilnika živežnim namirnicama,
osvježavajućim pićima, desertima, cigaretama i drugim proizvodima na usputnim
kolodvorima u Republici Hrvatskoj mogu vršiti samo poduzeća registrirana
za takvo vanjskotrgovinsko poslovanje.

Količine robe za željeznička prijevozna sredstva iz stavka 1. ovog članka,
ne mogu zajedno s količinama robe iz članka 302. Carinskog zakona, prijeći
potrebe redovite potrošnje u vlaku za vrijeme odlaska i povratka.

Za robu iz stavka 2. ovog članka pratilac vlaka nije dužan sastavljati
poseban popis, nego kupnju robe dokazuje računom ili specifikacijom koju
ovjerava prodavalac.

Opskrba zrakoplova

Članak 12.

Radi opskrbe zrakoplova koji su u međunarodnom prometu, roba se iz konsignacijskog
skladišta može uputiti na zrakoplov neposredno ili preko specijaliziranog
skladišta u zrakoplovnoj luci. Domaća roba koja je namijenjena opskrbi
zrakoplova koji su u međunarodnom prometu, upućuje se na zrakoplov na temelju
obračunskog lista. Obračunski list popunjava se na Tiskanici br. 1. koja
je sastavni dio ovog pravilnika i koji ovjerava carinarnica u zrakoplovnoj
luci.

Robom iz specijaliziranog skladišta u jednoj zrakoplovnoj luci mogu
se opskrbljivati zrakoplovi u drugim zrakoplovnim lukama. U tom slučaju
obračunski list mora biti osiguran klauzulom:

"Roba se upućuje Carinarnici\_\_\_\_\_\_\_"

Članak 13.

Ako se roba iz konsignacijskog skladišta upućuje na zrakoplov neposredno,
posjednik konsignacijskog skladišta dužan je carinarnici ovlaštenoj prema
sjedištu konsignacijskog skladišta podnijeti izlazni list konsignacijske
robe.

Carinarnica ovlaštena prema sjedištu konsignacijskog skladišta ovjerava
sve primjerke izlaznog lista i dva primjerka zadržava, a jedan predaje
posjedniku konsignacijskog skladišta radi razduženja evidencije. Ostale
primjerke koji prate robu do zrakoplova ovjerava carinarnica u zrakoplovnoj
luci, od kojih jedan primjerak predaju zapovjedniku zrakoplova, odnosno
ovlaštenom članu posade, dva primjerka poduzeću koje vrši opskrbu zrakoplova,
a jedan primjerak vraća, kao potvrdu primitka robe, carinarnici koja je
robu uputila na zrakoplov.

Članak 14.

Podaci o primljenoj robi prenose se s izlaznog lista na obračunski list
iz članka 12. ovog pravilnika.

Obračunski list popunjava se u najmanje tri primjerka, koji moraju biti
numerirani istim rednim brojem.

Ako opskrbljeni zrakoplov koji prije napuštanja carinskog područja Republike
Hrvatske, pristaje u jednoj ili više zrakoplovnih luka Republike Hrvatske,
carinska obilježja s robe, odnosno s prostora gdje je smještena roba mogu
se skinuti tek poslije polijetanja zrakoplova iz zrakoplovne luke s koje
polijeće u inozemstvo.

Članak 15.

Po završenom letu u međunarodnom prometu zapovjednik zrakoplova, odnosno
ovlašteni član posade dužan je zaključiti obračunski list.

Carinarnica u zrakoplovnoj luci ovjerava zaključene obračunske listove
i jedan primjerak zadržava, a jedan dostavlja posjedniku konsignacijskog
skladišta koji je robu uputio na zrakoplov.

Poduzeće koje opskrbljuje zrakoplov dužno je podnijeti carinarnici u
zrakoplovnoj luci mjesečnu rekapitulaciju (popisni list) ovjerenih obračunskih
listova.

Članak 16.

Roba koja nije prodana za vrijeme leta u međunarodnom prometu može se
vratiti u konsignacijsko skladište, odnosno specijalizirano skladište ili
zadržati u zrakoplovu ako je zrakoplov pod neposrednim carinskim nadzorom
ili ako nastavlja let u međunarodnom prometu.

Za robu koja po završetku leta zrakoplova u međunarodnom prometu ostaje
u zrakoplovu, odnosno u određenim prostorima zrakoplova, carinarnica u
zrakoplovnoj luci u kojoj se završava međunarodni let sravnjuje podatke
iz zaključenog obračunskog lista sa stvarnim stanjem robe i stavlja carinsko
obilježje na prostorije u zrakoplovu gdje je roba smještena, s tim što
se carinsko obilježje ne smije povrijediti prije polijetanja zrakoplova
u inozemstvo. Podatak o stavljenom carinskom obilježju carinarnica upisuje
u obračunski list.

Iznimno od odredaba stavka 1. i 2. ovog članka, u slučajevima kružnih
letova i letova kraćih od jednog sata, kad članovi posade ne napuštaju
zrakoplov, obračunski listovi se mogu zaključiti i po završenom krugu (lancu).

Domaća roba koja nije prodana za vrijeme leta u međunarodnom prometu
vraća se dostavnicom.

Članak 17.

Roba namijenjena za opskrbu zrakoplova u međunarodnom prometu može se
iz konsignacijskog skladišta prethodno uputiti u specijalizirano skladište
u zrakoplovnoj luci.

Poduzeće registrirano za opskrbu zrakoplova u međunarodnom prometu,
može tražiti otvaranje specijaliziranog skladišta u zrakoplovnoj luci otvorenoj
za međunarodni promet.

Članak 18.

Upućivanje robe iz specijaliziranog skladišta na zrakoplov vrši se na
temelju obračunskoga lista.

Carinarnica u zrakoplovnoj luci ovjerava sve primjerke obračunskog lista,
od kojih jedan ostaje u specijaliziranom skladištu, jedan carinarnici,
a ostali prate robu i predaju se zapovjedniku zrakoplova, odnosno ovlaštenom
članu posade.

Članak 19.

S robom primljenom u zrakoplov postupa se prema odredbama članka 14.
do 18. ovog pravilnika.

Članak 20.

Postupak s domaćom robom prodanom u zrakoplovu provodi se u skladu s
odredbama članka 3. ovog pravilnika.

Članak 21.

Neprodana roba može se iz zrakoplova, odnosno specijaliziranog skladišta
vratiti u konsignacijsko skladište iz koga je upućena.

Vraćanje robe u konsignacijsko skladište vrši se na temelju povratnog
lista.

Članak 22.

Zrakoplovi u međunarodnom prometu opskrbljuju se gorivom i mazivom,
samo pod carinskim nadzorom.

Poduzeća registrirana za opskrbu zrakoplova u međunarodnom prometu dužna
su voditi evidenciju o smještenom i prodanom gorivu odnosno mazivu.

Postupak carinjenja goriva i maziva kojim je opskrbljen zrakoplov provodi
se po odredbi članka 3. ovog pravilnika.

Članak 23.

Ovaj pravilnik stupa na snagu osmog dana od dana objave u "Narodnim
novinama".

Klasa: 413-01/92-01/68

Urbroj: 513-01/92-1

Zagreb, 5. listopada 1992.

Ministar financija

**dr. Zoran Jašić, v.r.**

Pravilnik, NN 63/1992-1676
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)